 Wax waliba qaab khasab ah ayay ku dhaceen oo waxa naloo soo sameeyay waxyaabihii aanu ku safri lahayn ee safaarada ku xidhnaa, waxa laysugu kaaya keenay Louisiana, waxa jiray qaar diiday inay jeelkaba ka soo baxaan waa la tumay oo khasab ayaa lagu ogolaysiiyay, markaas waxaanu ahayn ilaa sagaashan qof oo laba kaliyaata ay Kiiniyaan ka haayeen, inta kale Soomaali, waxa aanu Afrika markii ugu horaysay nimid Senegal anaga oo 19 saacadood soo soconay, Kiiniya ayaa nala keenay iyada oo gacmaha,cagaha iyo dhexdaba aanu ka xidhanahay, halkiibaa nalaga soo qaaday oo Muqdisho nalagu keenay, askari kiiniyaati ah oo nala soo raaciyay ayaa gacmihii iyo cagahii naga xidhnaa naga furay, kuwii cadaanka ahaana way baqeen oo iyagu Nayroobi may soo dhaafin. 